Kenyataan palsu kata Pesuruhjaya Polis
SHEILA ZAIDI KUCHING :
Pesuruhjaya Polis Sarawak Datuk Aidi Ismail menafikan satu kenyataan yang
kononnya dikeluarkan oleh Ketua Polis Negara (KPN) berhubung tempoh yang
dibenarkan untuk keluar dari rumah dan juga masa operasi premis perniagaan
bermula jam 7.00 pagi hingga 6.00 petang sahaja. Aidi ketika
dihubungi berkata, kenyaataan bercetak itu yang tular di aplikasi Whatsapp
sejak petang Isnin lalu adalah palsu. “Melihat kepada
bahasa kenyataan ini dibuat juga adalah menggunakan bahasa pasar dan saya yakin
KPN tidak pernah mengeluarkan kenyataan seperti ini. “Berdasarkan
sidang media oleh Menteri Kanan yang juga Menteri Pertahanan Datuk Ismail Sabri
Isnin lalu, tempoh yang dibenarkan untuk keluar rumah adalah bermula pada jam
8.00 pagi sehingga 8.00 malam,” katanya. Menurut Aidi,
bagaimanapun, Sarawak masih mengekalkan tempoh keluar rumah dan operasi premis
perniagaan bermula jam 7.00 pagi sehingga 7.00 malam. Tambahnya,
setakat ini, kerajaan negeri terus mengguna pakai tempoh yang telah diumumkan
sebelum ini dan memohon supaya masyarakat peka dengan setiap perubahan
sekiranya ada kelak. Sarawak semalam
menerusi Jawatankuasa Pengurusan Bencana Negeri (JPBN) Sarawak mengumumkan
mengekalkan waktu operasi premis perniagaan dari jam 7.00 pagi hingga 7.00
malam sepanjang tempoh Perintah Kawalan Pergerakan (PKP). Menteri Kerajaan
Tempatan dan Perumahan Dato Sri Dr Sim Kui Hian dipetik berkata, Sarawak tidak
akan mengikut tempoh larangan premis perniagaan beroperasi di Semenanjung yang
menetapkan jam 8.00 pagi hingga 8.00 malam. “Keputusan
ini memandangkan jika kita mengubahnya, ia akan menyebabkan kekeliruan dalam
kalangan orang awam dan gangguan kepada operasi perniagaan terutama dalam
sektor logistik dan pengangkutan. “Apa sahaja
sekatan masa baharu, matlamatnya masih sama, kami mahu orang ramai duduk di
rumah dan ini akan membolehkan kami untuk memutuskan rantaian jangkitan
Covid-19,” katanya. 
See author's posts
